Under struktureringen af systemets database, har vi til stor gavn konstrueret vores ER diagram. Diagrammet har ændret form flere gange, naturligvis hånd i hånd med vores idéer om hvordan systemet skulle leve op til kravsspecifikationen.

Det er værd at bemærke at user-tabellen tillader en user at være tilknyttet en bestemt user\_type, som opbevares i tabellen af samme navn. Denne type afgør hvilke dele af systemet brugeren har adgang til. Ligeledes kan en user tildeles et team, hvor det er værd at bemærke at en user ikke nødvendigvis har et team. Teams er til for kunderne i virksomheden, så opgaver kan tildeles alle med et bestemt team.

Opbevaringen og muligheden for at udøve CRUD på disse opgaver er programmets mest essentielle funktion. Derfor er det vigtigt at have gode muligheder for at manipulere opgavernes indhold, så virksomheden får et mere fleksibelt system. User\_task tabellen er det bindende led mellem brugere og opgaver, og ved at tilføje rækker i denne tabel, gives den valgte opgave til den valgte bruger. Igen ser vi ved relationen mellem de to nævnte tabeller, at en bruger sagtens kan have nul opgaver tilknyttet. Dette vil være tilfældet ved oprettelse af nye klienter eller kursister, men også for dem der tildeler opgaverne.

Herefter kommer task tabellen, som med sin primære nøgle og titel repræsenterer en opgave. Enhver opgave kan have tilknyttet et vilkårligt antal af både filer, videoer og tags. Filer og videoer er så at sige opgavens datakerne, hvor filer tilknyttes ved direkte upload til databasen, og videoer opbevares med url adresser til YouTube-videoer. Disse kan herefter downloades eller afspilles via klienten/kursistens adgang til systemet. Tags tilknyttes opgaver for at give mulighed for at kategorisere dem, og systemet understøtter ligeledes at materialet kan tilknyttes disse samme tags. Dette medvirker til et fleksibelt system, hvor en opgave ikke er bundet af hvad den var tilknyttet på oprettelsens tidspunkt, men hvor der til hver en tid kan tilføjes, udskiftes eller slettes materialer. Ligeledes understøtter det at lave opgaverne som en slags serier bestående af flere opgaver, hvis dette ønskes.